DÔVODOVÁ SPRÁVA

A. Všeobecná časť

[bookmark: _Hlk241660219]Primárnym cieľom návrhu zákona, ktorým sa dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov a ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, je odstránenie manipulácie s finančnou hotovosťou pri ukladaní pokút v blokovom konaní orgánmi Policajného zboru.

Súčasná platná právna úprava umožňuje vyberanie pokút v blokovom konaní v hotovosti. Takýto spôsob úhrady je spojený s administratívnou náročnosťou pri evidencii a vyúčtovaní finančných prostriedkov, vytvára dodatočné nároky na manipuláciu s hotovosťou a súvisiace kontrolné mechanizmy a zároveň neposkytuje dostatočný priestor na automatizované spracovanie údajov o uložených a uhradených pokutách v rozsahu, ktorý umožňujú súčasné informačné technológie.

Súčasťou navrhovanej úpravy je aj úprava náležitostí bloku, spôsobu jeho autorizácie a doručovania identifikačných údajov potrebných na vykonanie úhrady.

Navrhovaná úprava vytvára predpoklady na zavedenie jednotného mobilného riešenia využívaného príslušníkmi Policajného zboru pri výkone služby. Prostredníctvom mobilného technického zariadenia bude možné v jednom zariadení realizovať výkon kontroly osôb, motorových vozidiel alebo iných vecí prostredníctvom elektronického čítania a snímania dokladov, vykonávať lustrácie v informačných systémoch Ministerstva vnútra Slovenskej republiky a automatizovane zaznamenávať vykonané úkony do príslušných informačných systémov.

Súčasťou riešenia bude aj možnosť realizácie bezhotovostného blokového konania priamo počas výkonu služby vrátane automatického zápisu priestupku do informačného systému, vykonania úhrady prostredníctvom elektronických platobných nástrojov a elektronického potvrdenia o úhrade pokuty. Tým sa odstráni potreba viacnásobného zapisovania rovnakých údajov do papierových a elektronických evidencií.

Navrhovaná právna úprava prispeje k zvýšeniu transparentnosti správy a výberu pokút, k zníženiu rizík spojených s manipuláciou s hotovosťou a k efektívnejšiemu využívaniu informačných technológií pri plnení úloh Policajného zboru.

Súčasťou návrhu je aj novelizácia zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, ktorá nadväzuje na zmeny v priestupkovom zákone.

Návrh zákona má pozitívny vplyv na informatizáciu spoločnosti a negatívny zabezpečený vplyv na rozpočet verejnej správy. Návrh zákona nemá vplyv na podnikateľské prostredie, sociálne vplyvy, vplyvy na životné prostredie, vplyvy na manželstvo, rodičovstvo a rodinu ani vplyv na služby verejnej správy pre občana.

Návrh zákona nie je predmetom vnútrokomunitárneho pripomienkového konania. 

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.



